EESTI ADVOKATUURI JUHATUS

ISTUNGI PROTOKOLL

24. märts 2015. a nr 7

Tallinn

**Riigi õigusabi osutamisega seoses kantud sõidukulude hüvitamisest**

Vandeadvokaat A on 12.12.2014. aastal esitanud määruskaebuse Riigikohtule Tartu Ringkonnakohtu 28.11.2014. a määrusele, millega jäeti rahuldamata advokaadi poolt esitatud tasutaotluses riigi õigusabi osutamisega kantud sõidukulu kuludokumentide esitamata jätmise tõttu. Advokaat on pöördunud 26.02.2015. a Eesti Advokatuuri poole palvega esitada advokatuur juhatuse seisukoht riigi õigusabi osutamisega seoses kantud sõidukulude hüvitamise ja kuludokumentide esitamise kohustuse kohta, vastavalt Riigikohtu tsiviilkolleegiumi poolt 26.02.2015. a advokaadile saadetud teatisele.

Juhatus on seisukohal, et juhul, kui riigi õigusabi osutamiseks kasutatakse isiklikku (advokaadi) või advokaadibüroo sõiduautot, hüvitatakse sõiduauto kasutamisega seotud kulud vastavalt läbitud kilometraažile, mida on ühtlasi võimalik ka elektroonilisel teel kontrollida (RÕS § 22 lg 2) ning sel juhul ei ole vajalik kuludokumentide esitamine, kuivõrd advokaadi kohalolekus toimingul või istungil ei saa olla kahtlust ning kui kulu hüvitatakse kilometraaži järgi, siis puudub vajadus kuludokumentide esitamiseks. Esitada tuleb põhjendatud tasutaotlus, kus on märgitud läbitud kilometraaž, mis ongi aluseks sõidukulude hüvitamiseks. Juhatuse hinnangul ei ole võimalik läbitud kilometraaži kohta kuludokumenti esitada, küll aga on seda võimalik kontrollida elektroonilisel teel (nt Maanteeameti maanteeinfo kodulehelt vm).

Juhatus

**O T S U S T A S:**

**Teha advokatuuri juhatuse seisukoht teatavaks juhatuse poole pöördunud advokaadile.**